Adam weer in hospitaalAdam Barnard (Foto: Facebook) Die Afrikaanse sanger Adam Barnard is weer in die hospitaal opgeneem. Henri Scott, Barnard se bestuurder, het op 27 April op die sanger se amptelike Facebook-blad geskryf die sanger is uit die hospitaal ontslaan ná hy verlede maand in die rehabilitasie-eenheid opgeneem is. Barnard ly aan neuropatie-sindroom wat gekenmerk word deur die verlies van gevoel in ledemate, soos die hande. Die enigste geneesmiddel is ŉ suksesvolle nieroorplanting. Hy kry tans onder meer fisioterapie, arbeidsterapie en hemodialise-behandelings om hom voor te berei vir ŉ nieroorplanting ná ŉ gepaste skenker opgespoor is. Scott het egter Vrydag op Barnard se Facebook-blad gesê die sanger is weer in die hospitaal opgeneem nadat hy infeksie opgedoen het. “Adam is weer opgeneem omdat die peritoneale buis, waardeur hy dialise ontvang het, verwyder moes word. Dit het ongelukkig ŉ groot infeksie veroorsaak, so hulle behandel hom totdat die infeksietelling laag genoeg is [en] hy weer huis toe kan kom,” het Scott geskryf. Talle boodskappe van ondersteuning het op Barnard se Facebook-blad ingestroom met aanhangers wat hom ŉ spoedige herstel toewens en hul gebede vir hom deel.